Simona Halep a participat joi seara, 7 martie, în prima emisiune de la momentul ridicării suspendării în cazul de dopaj. Sportiva noastră revine în circuitul WTA peste două săptămâni, la Miami Open.
Tensimena a primit marți, 5 martie, verdictul mult așteptat: reducerea suspendării de la patru ani la 9 luni.
Invitată în emisiunea lui Gâdea, Simona Halep a vorbit deschis pentru prima dată despre întreg cazul de dopaj.
Sportiva noastră susține că la Lausanne a fost judecată după un document venit din România. Nu înțelegea cum poate să fie suspendată patru ani după un document al românilor. Atunci, tenismena a trăit un șoc, nu i-a venit să creadă că trece prin tot acest calvar din cauza probei de sânge luată în București.
"Acum să povestesc cum am descoperit de unde vine treaba cu sângele. La Lausanne erau foarte multe ecrane în mijloc, direct în fața mea. Fratele meu era la două scaune de mine, avocații lângă mine. Apare documentul, iar fratele îmi spune că scrie în românește. Atunci am văzut steagul României și București. Nu înțelegeam cum e posibil ca eu să fiu suspendată 4 ani de zile din cauza unui document venit din România. Și acum am emoții. A fost cel mai mare șoc din viața mea, ca proba din București a fost făcută nerespectând regulamentul. Sângele meu a stat două ore și ceva la o temperatură greșită.
Proba de sânge a venit oricum în valori normale. Tribunalul a fost surprins, mai ales că eram în același oraș, la câteva minute de laborator. Nu se poate întâmpla așa ceva la un nivel atât de înalt. Am fost dezamăgită și sunt foarte dezamăgită. Revenind la capitolul trădare, putem spune asta! De asta mă simțeam trădată. Nu cer să fiu favorizată niciodată, dar țin foarte mult să se respecte niște reguli. Să fiu testată așa cum trebuie. A fost dezamăgitor că nu s-a respectat acest lucru. Acolo, la sânge, cred că a fost ceva ciudat. Da, o spun!
Au fost și sportivi care m-au criticat. Invidia și răutatea există în lumea asta. Când o persoană este căzută, unii vor să o distrugă. Nu am crezut că voi trece prin asta. Eu nu am avut o asemenea greutate în viața mea, acum era ceva personal. E foarte greu să gestionezi. Le mulțumesc și lor că mi-au dat motivație să lupt! Dar le mulțumesc și celor care chiar au crezut în mine, oameni simpli, care nu mă cunoșteau", a spus Simona Halep, pentru Antena 3.